22.8.2023
SK
Úradný vestník Európskej únie
L 207/3
(14)
Zároveň po začatí Komisia na internete zverejnila dotazníky určené pre vyvážajúcich výrobcov, neprepojených dovozcov, používateľov a výrobcov z Únie.
Navrhovateľom zaslala aj dotazník o makroúdajoch.
Na tom istom webovom sídle GR pre obchod boli sprístupnené tiež dotazníky boli pre neprepojených dovozcov a používateľov (9).
(15)
Všetky strany boli vyzvané, aby oznámili svoje stanoviská, predložili informácie a poskytli podporné dôkazy v lehotách stanovených v oznámení o začatí revízneho prešetrovania pred uplynutím platnosti.
Zainteresované strany mali takisto možnosť vyjadriť sa k začatiu prešetrovania a požiadať o vypočutie Komisiou a/alebo úradníkom pre vypočutie v obchodných konaniach.
1.7.
Výber vzorky
1.7.1.
Výber vzorky vyvážajúcich výrobcov v ČĽR (16)
V oznámení o začatí revízneho prešetrovania pred uplynutím platnosti Komisia uviedla, že v súlade s článkom 27 základného nariadenia môže vybrať vzorku vyvážajúcich výrobcov.
(17)
Komisia požiadala všetkých vyvážajúcich výrobcov v ČĽR o poskytnutie informácií uvedených v oznámení o začatí konania, aby mohla rozhodnúť o potrebe výberu vzorky a v prípade kladného rozhodnutia k nemu pristúpiť.
Neprihlásil sa žiadny vyvážajúci výrobca.
(18)
Komisia okrem toho požiadala zastúpenie ČĽR pri Európskej únii, aby identifikovalo a/alebo kontaktovalo prípadne aj iných existujúcich vyvážajúcich výrobcov, ktorí by mali záujem o účasť na prešetrovaní.
Na jej výzvu však nereagovalo.
(19)
Komisia preto informovala orgány ČĽR, že vzhľadom na neexistenciu spolupráce plánuje pri skúmaní pokračovania alebo opätovného výskytu subvencovania pristúpiť k použitiu dostupných skutočností podľa článku 28 základného nariadenia.
Orgány ČĽR neodpovedali.
1.7.2.
Výber vzorky výrobcov z Únie (20)
Komisia v oznámení o začatí revízneho prešetrovania pred uplynutím platnosti uviedla, že predbežne vybrala vzorku výrobcov z Únie.
Komisia vybrala vzorku na základe reprezentatívnosti z hľadiska objemu výroby a predaja podobného výrobku v EÚ v období od 1. januára 2021 do 31. decembra 2021.
Táto vzorka pozostávala z troch výrobcov z Únie.
Výrobcovia z Únie zaradení do vzorky predstavovali približne 41 % odhadovaného celkového objemu výroby v Únii a 37 % odhadovaného predaja podobného výrobku v Únii.
Komisia vyzvala zainteresované strany, aby predložili pripomienky k predbežnej vzorke.
Keďže neboli doručené žiadne pripomienky, predbežná vzorka bola potvrdená.
Vzorka je reprezentatívna pre výrobné odvetvie Únie.
1.7.3.
Výber vzorky neprepojených dovozcov (21)
S cieľom rozhodnúť o potrebe výberu vzorky a v prípade kladného rozhodnutia k nemu pristúpiť Komisia požiadala všetkých známych neprepojených dovozcov, aby poskytli informácie uvedené v oznámení o začatí konania.
Žiadny dovozca však s Komisiou nespolupracoval a neposkytol požadované informácie.
1.8.
Dotazníky a overovanie na mieste (22)
Komisia zaslala dotazník vláde Čínskej ľudovej republiky (ďalej len „čínska vláda“).
Vyplnený dotazník nebol doručený.
(9) https://tron.trade.ec.europa.eu/investigations/case-view?caseId=2616.